ผวา CAZ ขาดสภาพคล่องหนัก! ฉุดหุ้นร่วงเกือบติดฟลอร์
ผวา CAZ ขาดสภาพคล่องหนัก! ฉุดหุ้นร่วงเกือบติดฟลอร์ โดยปิดตลาดภาคเช้าที่ระดับ 3.24 บาท ลบ 0.96 บาท หรือ 22.86% สูงสุดที่ระดับ 4.20 บาท ต่ำสุดที่ระดับ 3.10 บาท ด้วยมูลค่าการซื้อขาย 78.14 ล้านบาท
28 มี.ค. 2562

ผู้สื่อข่าวรายงานว่า ราคาหุ้น บริษัท ซี เอ แซด (ประเทศไทย) จำกัด (มหาชน) หรือ CAZ ปิดตลาดภาคเช้าที่ระดับ 3.24 บาท ลบ 0.96 บาท หรือ 22.86% สูงสุดที่ระดับ 4.20 บาท ต่ำสุดที่ระดับ 3.10 บาท ด้วยมูลค่าการซื้อขาย 78.14 ล้านบาท

โดยราคาหุ้น CAZ ปรับตัวลดลงอย่างหนักวันนี้จนราคาต่ำกว่าราคา IPO ที่ระดับ 3.90 บาท
ทั้งนี้ “ข่าวหุ้นธุรกิจออนไลน์” ได้ทำการสำรวจข้อมูลเพิ่มเติมจากงบการเงินล่าสุดของ CAZ พบว่ามีแนวโน้มขาดสภาพคล่องทางการเงินอย่างหนัก โดยเห็นได้จากสินทรัพย์หมุนเวียนปัจจุบันที่ระดับ 660.11 ล้านบาท เมื่อเทียบกับหนี้สินหมุนเวียนอยู่ที่ระดับ 830.43 ล้านบาท ซึ่งคำนวนเป็นค่าอัตราส่วนเงินทุนหมุนเวียนหรืออัตราส่วนสภาพคล่อง (Current Ratio) ที่ระดับ 0.79 เท่า สะท้อนถึงความสามารถในการชำระหนี้ต่ำเกินค่ามาตรฐาน
นอกจากนี้ยังพบว่าบริษัทมีเงินเบิกเกินบัญชีและเงินกู้ยืมระยะสั้นจากสถาบันการเงินที่ระดับ 59.18 ล้านบาท ซึ่งมีจำนวนสูงถ้าหากเทียบกับเงินสดและรายการเทียบเท่าเงินสดที่มีอยู่ 35.22 ล้านบาท อีกทั้งลูกหนี้การค้าและลูกหนี้อยู่ที่ 208.40 ล้านบาท ซึ่งมีจำนวนน้อยเมื่อเทียบกับเจ้าหนี้การค้าและเจ้าหนี้อื่นที่มีอยู่ที่ระดับ 286.57 ล้านบาท
อนึ่ง อัตราส่วนเงินทุนหมุนเวียนหรืออัตราส่วนสภาพคล่อง (Current Ratio) คือความสามารถในการชำระหนี้ระยะสั้น ถ้าค่าที่คำนวณได้สูงเท่าใด แสดงว่า บริษัทมีสินทรัพย์หมุนเวียนที่ประกอบไปด้วย เงินสด ลูกหนี้ และสินค้าคงเหลือมากกว่าหนี้ระยะสั้น ทำให้คล่องตัวในการชำระหนี้ระยะสั้นมีค่อนข้างมาก โดยปกติ อัตราส่วน 2 : 1 ถือว่าเหมาะสม